謝鄰翁
作者：呂南公
朝代：宋

paragraphs: 窮秋我何事，歲計聊支準。
割稻三萬斤，栽松二千本。
辛勤完廩庾，顛倒糞畦畛。
爲有空腹憂，能忘此時謹。
菘肥競垂陰，稻美方聯稛。
自喜在丘園，年衰且優穩。
天功偶不助，人力翻爲窘。
彌月雨連淫，交冬霜不隕。
蔬長煮有綫，穀濕舂多粉。
厚望乃無聊，蕭如被宮臏。
今朝二十九，看歷驚秋盡。
去臘都幾何，陽烏尚高隠。
鄰翁巧譚話，念我頻嗟憤。
杖插肯經過，單辭稍牽引。
上論穹昊意，窅嘿難裁忖。
下說倚伏端，回環恒切近。
熙寧大丞相，周孔登台衮。
手運道德樞，生靈藉鍼診。
勞神十五載，坐許無遺恨。
歸卧睫未交，紛紜見矛盾。
推稱忽排毀，歌詠俄咍哂。
藹藹攀附人，層霄墮污溷。
前愚初是智，昔禹今成鯀。
譬彼羹涴衣，倉黄可潄抆。
問君官際會，何似農藨蔉。
而以望小乖，便同身大疢。
飄風將暴雨，自古稱豪敏。
邂逅不崇朝，誰嫌類榮槿。
羲和與青女，會見驅輈軫。
晝煖夜嚴凝，安知不相趁。
低徊向翁謝，老語真明允。
慚愧失路賢，吾貧固當忍。